Medium แพลตฟอร์มรวมบทความ ที่ก่อตั้งโดย อดีตซีอีโอ Twitter
เรื่องราวของ Medium มีความน่าสนใจอย่างไร ? ลงทุนแมนจะเล่าให้ฟัง
25 มี.ค. 2565

Medium แพลตฟอร์มรวมบทความ ที่ก่อตั้งโดย อดีตซีอีโอ Twitter /โดย ลงทุนแมน
หลายคนน่าจะคุ้นเคยกับ Twitter แพลตฟอร์มโซเชียลมีเดีย ที่เน้นการแสดงข้อความสั้น ๆ เพื่อความกระชับฉับไวในการติดตามข่าวสาร
แต่รู้ไหมว่า หนึ่งในผู้ร่วมก่อตั้งและอดีต CEO ของ Twitter อย่างคุณ “Evan Williams”
กลับชื่นชอบในคอนเทนต์งานเขียนแบบยาว มากกว่า
จึงได้สร้างแพลตฟอร์มบทความ ชื่อว่า “Medium” ขึ้นมา หลังออกจาก Twitter แล้ว
 
เรื่องราวของ Medium มีความน่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Medium เป็นแพลตฟอร์มสื่อออนไลน์ ที่เปิดให้คนเข้ามาเขียนและอ่านบทความได้
ก่อตั้งขึ้นในปี 2012 หรือราว 10 ปีที่แล้ว
ย้อนไปเมื่อปี 1999 คุณ Evan Williams ซึ่งเป็นนักธุรกิจในวงการอินเทอร์เน็ต ได้ร่วมก่อตั้งเว็บไซต์เขียนบล็อก ชื่อว่า Blogger ให้บริการพื้นที่ส่วนตัวสำหรับแสดงความคิดเห็นยาว ๆ บนโลกออนไลน์ได้
แต่หลังจากเกิดวิกฤติฟองสบู่ดอตคอม ก็ส่งผลให้นักลงทุนหลายรายถอนตัวจากบริษัท จน Blogger ขาดสภาพคล่อง และต้องยอมขายกิจการให้แก่ Google ในปี 2003
ต่อมา คุณ Williams ตัดสินใจออกจาก Google เพื่อมาร่วมทำโปรเจกต์กับคุณ Noah Glass, คุณ Jack Dorsey และคุณ Biz Stone พัฒนาบริการบล็อกที่ใช้เสียงแทนข้อความตัวอักษร ชื่อว่า Odeo
อย่างไรก็ตาม Odeo กลับไม่ได้รับความนิยมมากนัก อีกทั้ง Apple มีการเปิดตัว Podcast ใน iTunes ซึ่งมีบริการลักษณะคล้ายกัน จึงทำให้ Odeo มาถึงทางตัน
พวกเขาเลยต้องหาไอเดียพัฒนาผลิตภัณฑ์ตัวใหม่ และสุดท้ายก็เลือกแนวคิดของคุณ Jack Dorsey ที่เสนอให้สร้างแพลตฟอร์มไมโครบล็อก ให้ผู้คนโพสต์อัปเดตเรื่องราวด้วยข้อความสั้น ๆ ซึ่งก็คือ Twitter นั่นเอง
เมื่อธุรกิจ Twitter เริ่มเป็นรูปเป็นร่าง ทุกคนได้เห็นชอบให้คุณ Jack Dorsey ขึ้นเป็น CEO ของบริษัท แต่ต่อมา นักลงทุนบีบให้เขาลงจากตำแหน่ง และแต่งตั้งคุณ Williams ขึ้นมาบริหารงานแทน
จนกระทั่งปี 2010 ก็ถึงคราวที่คุณ Williams ถูกคณะกรรมการบริษัท ลงมติให้ลงจากตำแหน่ง CEO ของ Twitter บ้างเช่นกัน แต่นี่ถือเป็นจุดเริ่มต้น ให้เขากลับไปทำในสิ่งที่ตัวเองชื่นชอบอีกครั้ง
ในขณะนั้น คุณ Williams สังเกตเห็นว่า คอนเทนต์แนวสรุปย่อยข้อมูล ไม่ว่าจะเป็น อินโฟกราฟิก หรือคลิปวิดีโอ กำลังเป็นกระแสนิยมบนโซเชียลมีเดีย ทำให้งานเขียนบทความยาวที่มีคุณภาพ ค่อย ๆ เลือนหายไปจากโลกออนไลน์
ซึ่งเขามีความเชื่อว่า ผู้คนยังพร้อมที่จะอ่านข้อมูลเนื้อหายาว ๆ หากมีแพลตฟอร์มที่คอยสนับสนุนคอนเทนต์ประเภทดังกล่าว
ด้วยเหตุนี้ ในปี 2012 เขาจึงได้ร่วมก่อตั้งบริษัทแห่งใหม่กับคุณ Biz Stone และพัฒนาแพลตฟอร์ม ชื่อว่า “Medium” ซึ่งจะเปิดพื้นที่ให้ทุกคนเข้ามาเขียนและอ่านบทความได้
โดย Medium ได้ออกแบบหน้าตาแพลตฟอร์มให้เรียบง่าย และมีเครื่องมือตกแต่งการเขียน เพื่อให้บทความน่าอ่านมากขึ้น เช่น รูปแบบตัวอักษร, การแนบรูปภาพหรือวิดีโอ, การจัดระเบียบหัวข้อและย่อหน้า
รวมทั้งได้มีการแบ่งหมวดหมู่บทความตามหัวข้อต่าง ๆ ครอบคลุมในแทบทุกด้าน 
เช่น ธุรกิจ, เทคโนโลยี, การเมือง, กีฬา, ประวัติศาสตร์, ไลฟ์สไตล์
ซึ่งผู้อ่านสามารถกดติดตามเฉพาะหัวข้อที่สนใจได้ และมีการใช้อัลกอริทึม มาประมวลประวัติการใช้งาน เพื่อแนะนำบทความที่ผู้อ่านน่าจะสนใจ ทำให้หน้าฟีดของแต่ละคนไม่เหมือนกัน
ทั้งนี้ Medium เริ่มได้รับความนิยมและมีผู้ใช้งานเพิ่มขึ้นอย่างรวดเร็ว ในปี 2016 ซึ่งเป็นช่วงที่มีการเลือกตั้งประธานาธิบดีสหรัฐอเมริการะหว่าง คุณดอนัลด์ ทรัมป์ และ คุณฮิลลารี คลินตัน ส่งผลให้เกิดการวิเคราะห์และแสดงความคิดเห็นออกมาเป็นงานเขียนมากมายบนแพลตฟอร์ม
อย่างไรก็ตาม ในปี 2017 บริษัทกลับต้องไล่พนักงานออก กว่า 1 ใน 3 ของทั้งหมด เนื่องจากยังไม่สามารถหาเม็ดเงินค่าโฆษณา แข่งกับโซเชียลมีเดียรายอื่น ๆ ได้อยู่ดี
คุณ Williams จึงตัดสินใจเปลี่ยนโมเดลธุรกิจ มาเป็นระบบ Subscription แทน
โดยเปิดให้อ่านบทความได้ฟรี 3 เรื่องต่อเดือน แต่ถ้าอยากอ่านทั้งหมด ต้องจ่ายเงินค่าสมาชิกราว ๆ 160 บาทต่อเดือน ซึ่งเป็นโมเดลเดียวกันกับที่สำนักข่าวดัง เช่น Bloomberg, Financial Times ใช้กับธุรกิจออนไลน์
ซึ่งเงินค่าสมาชิกนั้น จะนำมาจ่ายเป็นรายได้ให้กับผู้เขียน โดยก่อนหน้านี้ มีการคำนวณตามยอดปรบมือของบทความ แต่ภายหลังเปลี่ยนมาคำนวณตามเวลาที่คนเข้ามาอ่าน เพื่อให้สะท้อนถึงคุณภาพของบทความ
พอเป็นเช่นนี้ จึงเป็นแรงจูงใจให้นักเขียนเข้ามาเขียนบทความบน Medium มากขึ้น ทำให้เนื้อหามีความหลากหลาย จนแพลตฟอร์มมีจำนวนผู้อ่านเพิ่มเป็น 60 ล้านบัญชีต่อเดือน
และเมื่อมีฐานผู้ใช้งานสูง ก็ไปดึงดูดให้บุคคลที่มีชื่อเสียงและสื่อ เช่น คุณ Barack Obama, คุณ Jeff Bezos, The Economist มาเปิดบัญชีบน Medium เพื่อลงบทความ ซึ่งทำให้แพลตฟอร์มได้รับความสนใจยิ่งขึ้นไปอีก
ทั้งนี้ ที่ผ่านมา Medium สามารถระดมเงินทุนไปได้ประมาณ 4,400 ล้านบาท
โดยมีนักลงทุน เช่น Andreessen Horowitz บริษัทลงทุนระดับโลก, Google Ventures, Greylock บริษัทลงทุนของคุณ Reid Hoffman เจ้าของ Linkedin
จากการระดมทุนรอบล่าสุด เมื่อปี 2016 บริษัทถูกประเมินมูลค่าธุรกิจไว้อยู่ที่ราว 20,000 ล้านบาท
ซึ่งการที่บริษัทไม่ได้ระดมทุนมาหลายปีแล้ว อาจสะท้อนได้ว่า นับตั้งแต่เปลี่ยนมาใช้โมเดลธุรกิจระบบ Subscription ทำให้มีกระแสเงินสดใช้ดำเนินกิจการได้ต่อเนื่อง
นอกจากนั้น บริษัทยังได้มีการนำเงินระดมทุน ไปใช้ซื้อกิจการอื่น ๆ เพื่อต่อยอดธุรกิจ ยกตัวอย่างเช่น
- MATTER นิตยสารออนไลน์ ที่เชี่ยวชาญด้าน วิทยาศาสตร์, เทคโนโลยี, การแพทย์ และสิ่งแวดล้อม
- The Bold Italic นิตยสารออนไลน์ ที่เชี่ยวชาญด้านธุรกิจและอิเวนต์ ในเมืองซานฟรานซิสโก
- Knowable Universe แพลตฟอร์มแนว Podcast ซึ่งอาจเชื่อมต่อเป็นฟีเชอร์บน Medium ได้
- Glose แพลตฟอร์มอีบุ๊ก ซึ่งจะช่วยเพิ่มเนื้อหาคอนเทนต์บน Medium ให้หลากหลายขึ้น
จากเรื่องราวนี้จะเห็นได้ว่า
ในสังคมยุคปัจจุบันที่ชีวิตมนุษย์อยู่กับความเร่งรีบ ทำให้หลายคนคิดว่า เราคงต้องการตัวช่วยลดระยะเวลากิจกรรมบางอย่างลง อย่างการเสพข้อมูลที่มีคอนเทนต์แบบสรุปสั้น ๆ
แต่ในอีกมุมหนึ่ง Medium ก็เป็นข้อพิสูจน์ได้ว่า
หากส่งเสริมให้มีการสร้างสรรค์บทความคุณภาพดี มานำเสนอตลาดอย่างสม่ำเสมอ 
ผู้คนก็ยังยอมเสียเวลาอ่านอะไรยาว ๆ เพื่อทำความเข้าใจเนื้อหาในเชิงลึก
ซึ่งไม่แน่ว่า คอนเทนต์ในลักษณะนี้ อาจสร้าง Engagement ดึงดูดให้คนมาติดตามและใช้เวลาอยู่บนแพลตฟอร์ม นานกว่าโซเชียลมีเดียแบบอื่น ๆ ก็เป็นได้..
ปิดท้ายด้วยข้อมูลที่น่าสนใจ
สำหรับในประเทศไทย ก็มีแพลตฟอร์มที่เน้นเนื้อหาเชิงลึก ทั้งในรูปแบบบทความ วิดีโอ และพอดแคสต์ ที่มีบุคคลที่มีชื่อเสียงหลายคน มาสร้างเนื้อหาอยู่ในแพลตฟอร์มนี้ และเป็นที่นิยมของกลุ่มนักอ่านนักเขียนเช่นกัน แพลตฟอร์มนี้มีชื่อว่า Blockdit ซึ่งสามารถทดลองใช้ได้ที่ 
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-